1(I Jesus xu bij jun tzij chique tijojbal-que): —Sak laj tzij i quin bij chiwe: jun winak, we craj coc pa coral cu' i chij, cu tzucuj i ocbal; we n-coc ta che i ocbal, we xa cu c'ak rib puwi i coral, katzij xa ili'om 'uri, xa craj que rel'aj i chij. 2Jun we che i ocbal coc wi, are aj yu'ul chij 'uri. 3I aj chajal re i ocbal reta'am u wach, y cu ya 'uri che coquic. Xak i chij queta'am u ch'awbal i aj yu'ul-que. Ire cu bij qui bi u chij are que u siq'uij, y que resaj li pa coral. 4Are que 'el li u chij, ire ca nabeaj chiquiwach; y u chij que terej bi chirij, man queta'am u ch'awbal. 5Ique xak n-que terej ta chirij jun we n-queta'am tu wach, xa que 'anmaj chuwach, man n-queta'am tu wach u ch'awbal —xu bij i Jesus chique. 6I tzij-le, are jun tijojbal tzij xu bij i Jesus chique, péro ique n-xqui ta tu be wach usuc' i xu bij chique. 7Rumal-i, i Jesus xu bij chic jun tzij chique: —Sak laj tzij i quin bij chiwe: yin in ocbal que i chij. 8Ni'pa i je c'un-nak nabe chinwach yin, ique xa je ili'omab, xa ela' quiqui 'ano. Xui-ri, i chij n-xquetamaj tu wach i qui ch'awbal. 9Chwe yin qui rik wi uchibe. Pachin i ca c'un wu', ca totaj 'uri. Lic quin chajij; y que'elok pacha jun chij quelsax bic, ca 'e wa'ok, y cocsax chalok. 10I ili'om, we xc'unic, xui col u 'ana ela', tak i camsanic, col u 'ana c'ax chique i chij. Yin n-queje ta quin 'an ile. Yin in c'un-nak quin yabej qui c'aslemal i winak, jun c'aslemal tz'akatnak, lic 'o u q'uial u chomalil. 11Yin in 'utz laj chajinel que i we yin, queje pacha jun 'utz laj aj chajil chij. Jun 'utz laj aj chajil chij cu ya rib chuwach i c'ax, tupu ca camsaxic, cu tobej que u chij. Queje quin 'an yin ile, que in tobej i winak. 12Jun to' aj ch'acanel, n-c'ax ta que u na i chij. Are crilo ca c'un li jun itzel chicop, que ro'taj can i chij, y ca 'anmajic. Queje ile cu 'ano, man n-are ti mer cajaw i chij, ire xa mocom. Are 'uri itzel chicop que u chap i chij, y que u quichersaj bic. 13I achi-le, xa ca 'anmajic man n-c'ax ta que u na i chij; ire 'o chila xa rumal i ch'acoj craj. 14(Yin n-in ta pacha i aj ch'acoj-le), in queje pacha i 'utz laj aj chajil chij man in 'utz laj chajinel que i winak we yin. Yin lic weta'am u wach in Kajaw, xak in Kajaw reta'am in wach yin. Queje yin ile chique i winak je we yin, weta'am qui wach; ique xak queta'am in wach yin. Yin xak quin ya wib chi camsaxic, tobal-que i je we yin. 16Xak je 'o juban chic winak, ne te aj Israel; ique xak que in siq'uij wu'. Ique quiqui coj ni in tzij; co'on panok xak jun iwach que u 'on iwu' yix, y xui yin in aj chajal piwi iwonojel. 17I Ta c'ax quin u na'o man yin quin ya na wib che i camic, y ca c'un chic sak chinwach. 18Mi jun quin u camsaj we n-quin ya ta che cu 'ano, xui-ri, quin ya na wib chi quin camsaxic. Lic 'o pin'ab chi quin ya wib chi camic, xak 'o pin'ab quin walij chic. Man queje ile u yom in Kajaw pin 'ab —xu bij i Jesus chique. 19I nimak tak aj Israel winak, are xqui ta ile, xe oc chu chapic quib puwi u tzij. 20Je q'ui chique ique xqui bij: —Yix, ¿wuchac qui coj retalil che? I achi-le xa ch'uj; 'o itzel tew che —xe cha. 21Je 'o juban chic chi xqui bij: —We jun achi 'o itzel tew che, n-cu bij taj pacha i cu bij ire-le. ¿Xataba jun itzel tew ca tiqui chu tzunsaxic jun mawach? —xqui bij chique i cachi'il. 22Chupam i 'alaj, 'o jun nima'ij pa tinimit Jerusalen; are i nima'ij re i rachoch i Dios chila. 23Che i rachoch i Dios, 'o jun u wach ja chi u bi "U wach ja re i mam Salomon"; chila ca malcat wi i Jesus. 24Xe upon juban nimak tak aj Israel, xqui mol quib ru' i Jesus y xqui bij che: —C'a koy'em na umpa ca bij chake chi at pachin yet. Cha bij i sak laj tzij we yet at Tolke chi koy'em —xe cha che. 25I Jesus xu bij chique: —Ya xin bij, y n-qui coj taj. Dios u yom chwe quin 'an nimak tak 'anic, c'utbal-re in pachin yin, péro yix n-qui coj taj chi Dios u yom pin'ab. 26Yix ix queje pacha i chij chi n-quin i coj taj, man n-ix ta we yin; pacha xin bij chiwe o'onom lok. 27Ni'pa i je we yin queta'am in ch'awbal. Yin weta'am qui wach, xak ique que terej chwij pacha quiqui 'an i chij: queta'am u ch'awbal i cajaw, y que terej chirij. 28Y yin quin ya i qui c'aslemal chi n-tu q'uisic. Lic n-que sach taj; xak mi ta jun cu maj chwe. 29Are in Kajaw je u yom ique chwe. In Kajaw, nim ni u cho'ab chiquiwach conojel; mi jun ca tiqui chi qui majic che. 30Yin, ru' in Kajaw, xa oj jun —xu bij i Jesus chique. 31Rumal-i, i nimak tak aj Israel winak xe oc chic chu yaquic abaj, quiqui coj che, quiqui bij ique. 32Are 'uri i Jesus xu bij chique: —Rumal in Kajaw, in 'anom u q'uial tak 'utz chiwach. ¿Pachique che tak i in 'anomle u petsam iwoywal yix? ¿Wach rumal quiwaj qui coj abaj chwe? —co'ono. 33Te'uri i nimak tak aj Israel xqui bij che: —N-rumal ta jun 'utz a 'anom chi caka coj abaj chawe. Caka 'an na chawe man n-'us ti a bim chuwach i Dios; yet ca bij chi at xak jun ru' i Dios. Queje ile ca bij, y yet xa at jun chi winak —xe cha che. 34I Jesus xu bij chique: —I 'atbal tzij tz'ibtal can rumal i mam Moises, cu bij chi Dios u bim i tzij-i: "Iwonojel yix ix tiox," xu bij. 35Keta'am chi ni'pa i tz'ibtal chupam i wuj re i Dios, lic katzij. Bay, cu bij chi ni'pa i quiqui c'am u tzij i Dios pa qui c'ux, ire cu bij chi je tiox. 36Y yin, Dios in u chom, xak in u takom chuwach i jyub ta'aj. ¿wuchac 'ut qui bij yix chi in kajsam u 'ij i Dios man xin bij chi in u C'ojol i Dios? 37Yin we n-quin tijin ta chu 'anic u chac in Kajaw, min i coj 'uri. 38We n-qui cuba ta i c'ux chwe yin, tupu quin 'an u chac in Kajaw, chi cuba i c'ux che wach tak quin 'ano. We queje ile qui 'ano, lic quiwetamaj 'uri chi i Ta chicaj 'o chwe yin, y yin xak in 'o che ire —xu bij i Jesus chique. 39Rumal-i, xcaj tan chic i nimak tak aj Israel quiqui tz'apij i Jesus, péro ire xtiqui chi relsaxic rib chiquixol. 40Te'uri, i Jesus xa 'ax chic ch'akap che i ya Jordan. Chila xcanaj wi, pa xu kajsaj wi ya i ma Wan piquiwi i winak o'onom lok. 41Je q'ui i winak xe upon ru' i Jesus, y xqui bij chiquiwach: —I ma Wan, katzij n-ta jun milágro xu c'utu, xui-ri ni'pa i xu bij chirij i achi-le, lic sak laj tzij —xe cha. 42Je q'ui i winak xqui cuba qui c'ux che i Jesus chila.
SAN JUAN 10